Page:Gospel of Saint John in West-Saxon.djvu/57

, 23] his āncennedan Sunu, þæt nān ne forwurðe þe on hine gelȳfð, ac hæbbe þæt ēce līf.

17. Ne sende God his Sunu on middanearde þæt hē dēmde middanearde, ac þæt middaneard sȳ gehǣled þurh hine.

18. Ne biþ þām gedēmed ðe on hine gelȳfð; sē ðe ne gelȳfð, him biþ gedēmed, for þām þe hē ne gelȳfde on ðone naman þæs āncennedan Godes Suna.

19. Þæt is sē dōm, þæt lēoht cōm on middaneard, and menn lufedon þȳstro swȳþor ðonne þæt lēoht: hyra weorc wǣron yfele.

20. Ælc ðāra þe yfele dēð hatað þæt lēoht, and hē ne cymþ to lēohte, þæt his weorc ne sȳn gerihtlǣhte.

21. Witodlīce sē ðe wyrcð sōðfæstnesse cymp tō ðām lēohte, þæt his weorc sȳn geswutelude, for ðām þe hig synt on Gode gedōne.

22. Æfter þyson cōm sē Hǣlend and his leorningcnihtas tō Iudea lande, and wunode ðǣr mid him, and fullode.

23. And Iohannes fullode on Enon wið Salim, for ðām þe þǣr wǣron manega wætro; and hī tōgædere cōmun, and wǣron gefullode.